b'\n_START_ARTICLE_\nBiserica Cuvioasa Parascheva din Ia\xc8\x99i\n_START_SECTION_\nIstoric\n_START_PARAGRAPH_\nDup\xc4\x83 informa\xc8\x9biile oferite de istoricul ie\xc8\x99ean N.A. Bogdan, pe locul unde se afl\xc4\x83 actuala Biseric\xc4\x83 \xe2\x80\x9eSf. Cuvioas\xc4\x83 Parascheva\xe2\x80\x9d a fost construit\xc4\x83 \xc3\xaen jurul anului 1730 o biseric\xc4\x83 mic\xc4\x83 de lemn, cu hramul \xe2\x80\x9eSf. Voievozi Mihail \xc8\x99i Gavril\xe2\x80\x9d. La sud de altarul actualei biserici se afl\xc4\x83 o cruce de piatr\xc4\x83 pe un postament, care indic\xc4\x83 locul Sfintei Mese a bisericii anterioare, cu inscrip\xc8\x9bia 1730._NEWLINE_Cu prilejul s\xc4\x83p\xc4\x83turilor arheologice efectuate \xc3\xaen vederea \xc3\xaentocmirii proiectului de expertiz\xc4\x83 \xc8\x99i consolidare a bisericii, s-au descoperit oseminte umane, monede, precum \xc8\x99i ruinele unei alte biserici, mai vechi. \xc3\x8en urma acestor descoperiri, speciali\xc8\x99tii au avansat ipoteza potrivit c\xc4\x83reia prima biseric\xc4\x83 din acest loc dateaz\xc4\x83 din prima jum\xc4\x83tate a secolului al XVII-lea._NEWLINE_\xc3\x8entre anii 1853-1858, \xc3\xaen apropiere de locul unde se afla bisericu\xc8\x9ba de lemn, a fost construit\xc4\x83 o biseric\xc4\x83 de zid cu hramul \xe2\x80\x9eSf\xc3\xa2nta Cuvioas\xc4\x83 Parascheva\xe2\x80\x9d. Ctitorul bisericii este, dup\xc4\x83 N.A. Bogdan, boierul poet Costache Conachi (1777-1849), care-\xc8\x99i avea casele \xc3\xaen apropierea acestei biserici. Totu\xc8\x99i, \xc3\xaentr-o \xc3\xaensemnare pe catapeteasm\xc4\x83, aflat\xc4\x83 \xc3\xaen altar, se spune c\xc4\x83 biserica actual\xc4\x83 a fost construit\xc4\x83 cu st\xc4\x83ruin\xc8\x9ba preotului Constantin Pavelescu (1812-1870), cu ajutorul famiiilor Alexandru Hulubei \xc8\x99i T\xc4\x83utu, precum \xc8\x99i al "popor\xc4\x83nilor"._NEWLINE_Catapeteasma bisericii, strana arhiereasc\xc4\x83, amvonul \xc8\x99i alte obiecte de mobilier au fost f\xc4\x83cute cu cheltuiala unui anumit Alexandru Hulubei. Catapeteasma bisericii dateaz\xc4\x83 din 1858, av\xc3\xa2nd urm\xc4\x83toarea inscrip\xc8\x9bie:_NEWLINE_Aceast\xc4\x83 sf\xc3\xa2nt\xc4\x83 catapeteasm\xc4\x83 \xc8\x99i alte lucruri sfinte, precum \xc8\x99i Sf\xc3\xa2ntul Prestol, masa de proscomidie, amvonul, strana arhiereasc\xc4\x83 \xc8\x99i alte lucruri mai mici s-au f\xc4\x83cut de noi cu toat\xc4\x83 cheltuiala dumisale Alexandru von Hulubei \xc3\xaen anul 1858 iulie 3. Onora\xc8\x9bilor preo\xc8\x9bi care dup\xc4\x83 vremi se vor \xc3\xaenvrednici a sluji \xc3\xaen acest s\xc3\xa2nt loca\xc8\x99, vor lua osteneala a pomeni numele lui Alexandru \xc8\x99i tot neamul Hulubesc \xc8\x99i T\xc4\x83utulesc pe care Dumnezeu \xc3\xaei cunoa\xc8\x99te. Costul mai sus ar\xc4\x83tatelor lucr\xc4\x83ri alc\xc4\x83tuiesc suma de 16.732 lei._NEWLINE_Pictura icoanelor de pe catapeteasm\xc4\x83 este \xc3\xaen stil renascentist; icoana Sfintei Cuvioase Parascheva este ferecat\xc4\x83 \xc3\xaen argint, iar cea a Sf\xc3\xa2ntului Ierarh Nicolae \xc3\xaen metal aurit._NEWLINE_P\xc3\xa2n\xc4\x83 la sf\xc3\xa2r\xc8\x99itul secolului al XIX-lea, l\xc4\x83ca\xc8\x99ul de cult a fost filial\xc4\x83 a Parohiei \xe2\x80\x9eSf. Neculai cel S\xc4\x83rac\xe2\x80\x9d (avariat\xc4\x83 de un cutremur din 1898 \xc8\x99i d\xc4\x83r\xc3\xa2mat\xc4\x83 p\xc3\xa2n\xc4\x83 la temelie cu scopul de a fi reconstruit\xc4\x83, dar nereconstruit\xc4\x83 dintr-un motiv necunoscut). Ea se \xc3\xaentre\xc8\x9binea din venitul unor imobile aflate \xc3\xaen administrarea sa. La aceast\xc4\x83 biseric\xc4\x83 se \xc3\xaenchina o parte din breasla calicilor, cealalt\xc4\x83 parte a breslei frecvent\xc3\xa2nd Biserica Banu, aflat\xc4\x83 \xc3\xaen apropiere._NEWLINE_\xc3\x8en 1932, biserica a fost renovat\xc4\x83, prilej cu care a fost m\xc4\x83rit \xc8\x99i altarul. Biserica a fost grav avariat\xc4\x83 \xc3\xaen timpul bombardamentului din noaptea de 5/6 iunie 1944, o bomb\xc4\x83 c\xc4\x83z\xc3\xa2nd pe sc\xc4\x83rile l\xc4\x83ca\xc8\x99ului de cult. Ca urmare, \xc3\xaen vara anului 1945 au fost efectuate ample lucr\xc4\x83ri de repara\xc8\x9bii. Lucr\xc4\x83ri de repara\xc8\x9bii au fost \xc3\xaentreprinse \xc8\x99i \xc3\xaen anul 1955._NEWLINE_O inscrip\xc8\x9bie pictat\xc4\x83 pe peretele desp\xc4\x83r\xc8\x9bitor din pridvor \xc8\x99i pronaos atest\xc4\x83 c\xc4\x83 l\xc4\x83ca\xc8\x99ul de cult s-a pictat din ini\xc8\x9biativa \xc8\x99i prin st\xc4\x83ruin\xc8\x9ba preotului paroh Vespasian Vasiliu, cu contribu\xc8\x9bia enoria\xc8\x99ilor, de c\xc4\x83tre pictorii Nicolae Stoica \xc8\x99i Vasile Robea, \xc3\xaentre anii 1957-1962, cu foarte mari \xc3\xaentreruperi. Pictura const\xc4\x83 din scene biblice \xc8\x99i din chipuri de sfin\xc8\x9bi \xc3\xaencadrate \xc3\xaen ornamenta\xc8\x9bii decorative._NEWLINE_Dup\xc4\x83 cutremurul din 4 martie 1977 a fost consolidata cupola bisericii. \xc3\x8entre anii 1993-2000 s-au executat lucr\xc4\x83ri de repara\xc8\x9bii \xc8\x99i consolidare (a turlei), de schimbare a acoperi\xc8\x99ului \xc8\x99i de cur\xc4\x83\xc8\x9bare a picturii._NEWLINE_\xc3\x8encep\xc3\xa2nd din anul 1994, sluje\xc8\x99te aici ca paroh pr. prof. dr. Ion Vicovan (n\xc4\x83scut \xc3\xaen 1960 \xc3\xaen satul Capu C\xc3\xa2mpului din jude\xc8\x9bul Suceava, profesor de Istoria Bisericii Ortodoxe Rom\xc3\xa2ne la Facultatea de Teologie a Universit\xc4\x83\xc8\x9bii "Al. I Cuza" din Ia\xc8\x99i \xc8\x99i prodecan al facult\xc4\x83\xc8\x9bii).\n_START_SECTION_\nArhitectura\n_START_PARAGRAPH_\nBiserica \xe2\x80\x9eCuvioasa Parascheva\xe2\x80\x9d din Ia\xc8\x99i are form\xc4\x83 de nav\xc4\x83 (dreptunghiular\xc4\x83). Ea a fost construit\xc4\x83 din c\xc4\x83r\xc4\x83mid\xc4\x83 pe temelie de piatr\xc4\x83, fiind acoperit\xc4\x83 cu tabl\xc4\x83. Absida altarului are form\xc4\x83 semircular\xc4\x83. Deasupra pridvorului se afl\xc4\x83 un turn-clopotni\xc8\x9b\xc4\x83, av\xc3\xa2nd forma unei prisme cu baza p\xc4\x83trat\xc4\x83, cu patru ferestre acoperite de jaluzele fixate._NEWLINE_\xc3\x8en exterior, pere\xc8\x9bii sunt ornamenta\xc8\x9bi cu o corni\xc8\x99\xc4\x83 sub strea\xc8\x99in\xc4\x83, cu un br\xc3\xa2u de c\xc4\x83r\xc4\x83mid\xc4\x83 tencuit\xc4\x83 sub geamuri, av\xc3\xa2nd o u\xc8\x99\xc4\x83 de intrare \xc8\x99i \xc3\xaen partea sudic\xc4\x83 a absidei altarului._NEWLINE_\xc3\x8en interior, pere\xc8\x9bii sunt simpli, f\xc4\x83r\xc4\x83 ornamenta\xc8\x9bii deosebite. Pronaosul este dep\xc4\x83\xc8\x99it de naos printr-o arcad\xc4\x83 la bolt\xc4\x83. Pronaosul \xc8\x99i naosul au la partea superioar\xc4\x83 o bolt\xc4\x83 semicircular\xc4\x83. Altarul este dep\xc4\x83\xc8\x99it de naos tot printr-o arcad\xc4\x83 care se profileaz\xc4\x83 deasupra catapetesmei. \xc3\x8en peretele nordic al altarului se afl\xc4\x83 o ni\xc8\x99\xc4\x83 cu rol de proscomidiar.\n_START_SECTION_\nMorminte\n_START_PARAGRAPH_\n\xc3\x8en jurul bisericii a fost un cimitir parohial. \xc3\x8en prezent s-au mai p\xc4\x83strat doar dou\xc4\x83 morminte. \xc3\x8en dreptul peretelui nordic al edificiului se afl\xc4\x83 morm\xc3\xa2ntul preotului Constantin Pavelescu (1812-1870), prin st\xc4\x83ruin\xc8\x9ba c\xc4\x83ruia s-a construit l\xc4\x83ca\xc8\x99ul de cult. Pe piatra sa de morm\xc3\xa2nt se afl\xc4\x83 urm\xc4\x83toarea inscrip\xc8\x9bie: Locul repausului etern a Corpului Economului CONSTANTIN PAVILESCU nescut la 1812 \xc8\x99i sev\xc3\xa2r\xc8\x99itu din via\xc8\x9b\xc3\xa2 la 1870 Noemvri \xc3\xaen 17 \xc8\x99i famili\xc3\xa2 sa._NEWLINE_\xc3\x8en dreptul peretelui sudic se afl\xc4\x83 un morm\xc3\xa2nt av\xc3\xa2nd deasupra sa un \xc3\xaenger care se sprijin\xc4\x83 cu cotul de un postament pe care se afl\xc4\x83 o urn\xc4\x83. Pe partea vestic\xc4\x83 a postamentului se afl\xc4\x83 urm\xc4\x83toarea inscrip\xc8\x9bie:_NEWLINE_Aice stau d\xc4\x83c\xc3\xa2nde \xc3\xaentru amintire r\xc4\x83m\xc4\x83\xc8\x99i\xc8\x9bele de p\xc4\x83m\xc3\xa2nt ale ferici\xc8\x9bilor \xc3\xaentru pomenire Comisul Vasilie Buzdugan \xc8\x99i a So\xc8\x9biei sale Ecaterina n\xc4\x83scut\xc4\x83 Gheuca, deceda\xc8\x9bi cel 1-iu la anul 1849 Marde 18 dile \xc8\x99i ce din urm\xc4\x83 la 1851 Septemvrie 9 dile._NEWLINE_Pe partea estic\xc4\x83 a postamentului se afl\xc4\x83 urm\xc4\x83torul epitaf: Sacrul ordin al Creatoriuliu etern ora miau sunat sunt chemat\xc4\x83 al \xc3\xaendeplini. Cu profunde suspinuri sunt silit\xc4\x83 a m\xc4\x83 despar\xc8\x9bi de voi pre iubi\xc8\x9bii mei Consorte \xc8\x99i unica sor\xc4\x83, depuindu-ve aice spre amintire trunchiul coprului meu ear sufletul merg al \xc3\xaencredin\xc8\x9bia Cerescului \xc3\x8enp\xc4\x83rat ce mi lau inspirat\xc4\x83. Revedere dar\xc4\x83 \xc3\xaen l\xc4\x83ca\xc8\x99iurile desf\xc4\x83t\xc4\x83rilor vie\xc8\x9bei eterne al paradisului ceresc. Safta Buzdugan n\xc4\x83scut\xc4\x83 Oprisianu \xc3\xaen etate de 36 ani decedat\xc4\x83 \xc3\xaen Viena la anul m\xc3\xa2ntuirei 1870 Februarie \xc3\xaen 9 dile.'